Metod Dominik Trčka

Blahoslavený Metod Dominik Trčka, CSsR (Metoděj) (* 6. júl 1886, Frýdlant nad Ostravicí – † 23. marec 1959, Leopoldov) bol český gréckokatolícky kňaz pôsobiaci na území dnešného Slovenska a hieromučeník.

 Životopis 
 Mladosť 
Narodil sa 6. júla 1886 vo Frýdlante nad Ostravicí ako najmladší zo siedmich detí Františky Šterbovej a Tomáša Trčku. Dominik Trčka študoval na gymnáziu vo Frýdku-Místku a u redemptoristov v Červenke. Roku 1902 vstúpil do Kongregácie Najsvätejšieho Vykupiteľa, kde v auguste 1904 zložil rehoľné sľuby. 

 Kňaz 
17. júla 1910 bol v Prahe vysvätený za kňaza. Ako kňaz pôsobil v Prahe, na Svatej Hore a v Plzni. Počas I. svetovej vojny sa staral o utečencov z Chorvátska, Slovinska a Ruska. V roku 1919 ho superior pražskej provincie redemptoristov poveril pastoračnou prácou medzi veriacimi gréckokatolíckeho obradu v Ľvove na Ukrajine. V tamojšej komunite začal používať svoje druhé meno Metod, ktoré dostal ešte pri krste. V roku 1921 založil v Stropkove komunitu redemptoristov latinsko-byzantského obradu, ktorej predstaveným sa stal v roku 1924. V roku 1931 sa komunita presťahovala do rehoľného domu v Michalovciach, kde ako predstavený zotrval až do roku 1942. 21. decembra 1945 bola komunita redemtoristov východného obradu kanonicky menovaná za viceprovinciu so sídlom v Michalovciach a Metod Trčka bol ustanovený za jej prvého predstaveného.

 Prenasledovanie totalitným režimom 
V roku 1949 bola michalovská provincia zrušená a počas noci z 13. apríla 1950 boli všetci rehoľníci prevezení do zhromažďovacích táborov. Počas procesu, ktorý sa konal 12. apríla 1952, bol Metod Trčka obvinený zo spolupráce s biskupom Gojdičom, z rozširovania pastoračných listov a zo zasielania informácii do Ríma. Bol odsúdený na 12 rokov väzenia za špionáž a za pokus o útek za hranice. Svoj trest vykonával vo väzniciach v Ilave, Mírove a Leopoldove, kde bol preložený v roku 1958. Zomrel 23. marca 1959 na následky tuberkulózy, ktorej podľahol pre zámerné neumožnenie liečby zo strany správy väznice. Pochovali ho na cintoríne leopoldovskej väznice. Po obnovení gréckokatolíckej cirkvi v roku 1969 boli jeho pozostatky prevezené do Michaloviec, kde je dodnes pochovaný v tamojšej Bazilike Zostúpenia Svätého Ducha.

 Uctievanie 
4. novembra 2001 pápež Ján Pavol II. vyhlásil Metoda Dominika Trčku za blahoslaveného. Rímske martyrológium uvádza spomienku na tohto mučeníka na 23. marec.

 Referencie 

 Literatúra 
 "Dňa 25. augusta: Bl. Metod Dominik Trčka CSsR - svjaščennomučeník." In: Andrej Josafát Gregor Truch: Život svätých : Duchovné čítanie pre slovenských gréckokatolíckych veriacich na každý deň kalendárneho roka. Preklad a úprava: Michal Čarný. Prešov : Vydavateľstvo Michala Vaška, 2003, s. 434-435. ISBN 80-7165-381-0

 Pozri aj 

 Zoznam svätcov Katolíckej cirkvi

 Iné projekty

 Zdroje 
 Stránka venovaná Metodovi Dominikovi Trčkovi 
 Životopis

Kategória:Českí rímskokatolícki kňazi
Kategória:Slovenskí rímskokatolícki kňazi
Kategória:Českí katolícki blahoslavení
Kategória:Slovenskí katolícki blahoslavení
Kategória:Slovenskí politickí väzni
Kategória:Obete komunistického režimu v Česko-Slovensku
Kategória:Politickí väzni komunistického režimu v Česko-Slovensku
Kategória:Blahorečení Jánom Pavlom II.
Kategória:Katolícki svätci majúci sviatok 23. marca